స్టెఫాన్ ఎడ్బర్గ్

**స్టెఫాన్ బెంగ్ట్ ఎడ్బర్గ్** (జననం 1966 జనవరి 19) స్వీడిష్ మాజీ ప్రొఫెషనల్ టెన్నిస్ ఆటగాడు. టెన్నిస్ సర్వ్-అండ్-వాలీ శైలిలో ప్రధాన అభ్యాసకుడు. అతను 1985 - 1996 మధ్య ఆరు గ్రాండ్ స్లామ్ సింగిల్స్ టైటిల్స్, మూడు గ్రాండ్ స్లామ్ పురుషుల డబుల్స్ టైటిళ్లను గెలుచుకున్నాడు. ఓపెన్ ఎరాలో సింగిల్స్, డబుల్స్ రెండింటిలోనూ ప్రపంచ నం. 1 ర్యాంక్ పొందిన ఇద్దరు వ్యక్తులలో అతను ఒకడు (మరొకరు జాన్ మెకెన్రో). అతను మాస్టర్స్ గ్రాండ్ ప్రిక్స్‌ను కూడా గెలుచుకున్నాడు. స్వీడిష్ డేవిస్ కప్‌లో నాలుగు సార్లు విజేతగా నిలిచాడు. అదనంగా, అతను నాలుగు మాస్టర్స్ సిరీస్ టైటిళ్లు, నాలుగు ఛాంపియన్‌షిప్ సిరీస్ టైటిల్‌లు, అనధికారిక 1984 ఒలింపిక్ టోర్నమెంటును గెలుచుకున్నాడు. వరుసగా పది సంవత్సరాలు సింగిల్స్ టాప్ 10లో ర్యాంక్‌ను పొందాడు. టాప్ 5లో తొమ్మిదేళ్లు ర్యాంక్ పొందాడు. పదవీ విరమణ తర్వాత, ఎడ్బర్గ్ 2014 జనవరిలో రోజర్ ఫెదరర్‌కు శిక్షణ ఇవ్వడం ప్రారంభించాడు, ఈ భాగస్వామ్యం 2015 డిసెంబరులో ముగిసింది.

## ఆట శైలి
ఎడ్‌బర్గ్‌ను తన యుగంలోని అత్యుత్తమ సర్వ్-అండ్-వాలీ ప్లేయర్‌లలో ఒకరిగా పరిగణిస్తారు. ఎడ్‌బర్గ్‌ సర్వీస్ పీట్ సంప్రాస్ లేదా బోరిస్ బెకర్ ల సర్వు లాగా శక్తివంతమైనది కాదు. కానీ అతని సర్వ్ చాలా వరకు ప్రభావవంతంగా ఉంటుంది. ఎడ్‌బర్గ్ కిక్ లేదా స్లైస్ సర్వ్ వంటి తక్కువ శక్తివంతమైన సర్వ్‌ చేసేవాడు. నెమ్మదైన సర్వ్‌ని ఉపయోగించడంతో నెట్‌ వద్దకు పరుగెత్తడానికి ఎడ్‌బర్గ్‌కు ఎక్కువ సమయం లభించేది. దాంతో అతను పాయింట్‌పై నియంత్రణ సాధించడానికి వీలు ఉండేది. ఎడ్‌బర్గ్ వాలీయింగ్ నైపుణ్యాలు అత్యుత్తమమైనవి. ప్రత్యర్థి శక్తివంతంగా కొట్టిన బంతులను అతను సులభంగా అవతలి కోర్టులో ఖాళీగా ఉన్న చోటికి మళ్లించగలిగేవాడు. ఒంటిచేతి బ్యాక్‌హ్యాండ్ అతని ప్రసిద్ధ షాట్‌లలో ఒకటి. ఎడ్బర్గ్ బ్యాక్‌హ్యాండ్ చాలా ప్రభావవంతంగా ఉండేది. అతని కాలంలో దాన్ని అత్యుత్తమమైనదిగా పరిగణించేవారు.

## కోచింగ్
ఎడ్‌బర్గ్ 2013 చివరిలో రోజర్ ఫెదరర్ కోచ్‌గా ఉండటానికి ఒప్పందంపై సంతకం చేశాడు. వారి సహకారం అధికారికంగా 2014 ఆస్ట్రేలియన్ ఓపెన్‌లో ప్రారంభమైంది.http://www.rogerfedererfans.com/forum/topic/1800-breaking-news-stefan-edberg-to-be-a-part-of-coaching-team-of-roger-federer-from-australian-open-2014/  ఫెడరర్ ఎడ్బర్గ్ పాత్రను "కోచ్ కంటే మెంటార్"గా అభివర్ణించాడు; ఏది ఏమైనప్పటికీ, స్విస్ ఛాంపియన్ పునరుజ్జీవనంలో ఎడ్బర్గ్ ప్రభావం కీలకమైనదిగా పరిగణిస్తారు. ముఖ్యంగా ఫెదరర్ ఆటకు సమర్థవంతమైన, సర్వ్-అండ్-వాలీ, నెట్ ఛార్జింగ్‌ను తీసుకురావడంలో ఎడ్బర్గ్ పాత్ర ప్రముఖమైనది. వారి జోడీ 2015 డిసెంబరులో ముగిసింది.

## గౌరవాలు

* ఎడ్బర్గ్ 1984, 1985, 1987, 19లో94లో నాలుగు స్వీడిష్ డేవిస్ కప్ విజేత జట్లపై ఆడాడు. అతను ఏడు డేవిస్ కప్ ఫైనల్స్‌లో కనిపించాడు - స్వీడిష్ ఆటగాళ్ళలో ఇది రికార్డు.
* 2016 వరకు, విశిష్టమైన స్టెఫాన్ ఎడ్‌బర్గ్ సర్వీస్ చేస్తున్న సిల్హౌట్ ఆస్ట్రేలియన్ ఓపెన్ లోగోగా ఉండేది. డిజిటల్ మీడియం కోసం మరింత స్నేహపూర్వకంగా చేయడానికి దాన్ని ప్రస్తుతమున్న లోగోకు మార్చారు.
* అసోసియేషన్ ఆఫ్ టెన్నిస్ ప్రొఫెషనల్స్ (ATP) కంప్యూటర్ ర్యాంకింగ్‌లు ప్రారంభమైనప్పటి నుండి, సింగిల్స్, డబుల్స్ రెండింటిలోనూ ప్రపంచ నం. 1 ర్యాంక్‌ను పొందిన పురుషులు ఎడ్‌బర్గ్, జాన్ మెకన్రో లు ఇద్దరే. ఆట చరిత్రలో "జూనియర్ గ్రాండ్ స్లామ్" సాధించిన ఏకైక ఆటగాడు కూడా ఎడ్బర్గ్.
* ప్లేయర్ ఆఫ్ ది ఇయర్, డబుల్స్ టీమ్ ఆఫ్ ది ఇయర్ రెండింటినీ గెలుచుకున్న ఏకైక ఆటగాడు ఎడ్‌బర్గ్. ఎడ్బర్గ్ 1990, 1991లో ప్లేయర్ ఆఫ్ ది ఇయర్, 1986లో డబుల్స్ టీమ్ ఆఫ్ ది ఇయర్ (స్వీడన్ అండర్స్ జారిడ్‌తో కలిసి) గెలుచుకున్నాడు.
* యునైటెడ్ ప్రెస్ ఇంటర్నేషనల్ అథ్లెట్ ఆఫ్ ది ఇయర్ అవార్డును అందుకున్న ఏకైక పురుష టెన్నిస్ ఆటగాళ్ళు ఎడ్బర్గ్, బోరిస్ బెకర్ (ఎడ్బర్గ్ 1990లో ఈ అవార్డును అందుకున్నారు).
* 1988, 1991, 1995లో ప్రపంచ టీమ్ కప్ గెలిచిన స్వీడిష్ జట్లలో ఎడ్బర్గ్ సభ్యుడు.
* లాస్ ఏంజెల్స్‌లో జరిగిన 1984 ఒలింపిక్ క్రీడలలో, టెన్నిస్ ఒక ప్రదర్శన క్రీడగా ఉంది. ఎడ్బర్గ్ పురుషుల సింగిల్స్ బంగారు పతకాన్ని గెలుచుకున్నాడు. నాలుగు సంవత్సరాల తరువాత, సియోల్‌లో జరిగిన 1988 ఒలింపిక్స్‌లో, టెన్నిస్ పూర్తి పతక క్రీడగా మారింది. పురుషుల సింగిల్స్, పురుషుల డబుల్స్ రెండింటిలోనూ ఎడ్బర్గ్ కాంస్య పతకాలను గెలుచుకున్నాడు.
* అతని కెరీర్‌లో, ఎడ్‌బెర్గ్ మొత్తం 41 అగ్ర-స్థాయి సింగిల్స్ టైటిల్స్ (6 మేజర్‌లు), 18 డబుల్స్ టైటిల్స్ (3 మేజర్‌లు) గెలుచుకున్నాడు. అప్పటి నుండి రికార్డు స్థాయిలో 54 గ్రాండ్ స్లామ్ టోర్నమెంట్లలో కనిపించాడు (వేన్ ఫెర్రీరా దాన్ని ఛేదించాడు).
* అతను మొత్తం 72 వారాల పాటు సింగిల్స్‌లో ప్రపంచ నం.1 గా నిలిచాడు. 
* ఎడ్‌బర్గ్ ఐదుసార్లు ATP స్పోర్ట్స్‌మన్‌షిప్ అవార్డు (1988–90, 1992, 1995) గ్రహీత. ఈ విజయానికి గుర్తింపుగా, ATP 1996లో అవార్డును స్టెఫాన్ ఎడ్‌బర్గ్ స్పోర్ట్స్‌మన్‌షిప్ అవార్డుగా పేరు మార్చింది.
* 1996లో, ఎడ్బర్గ్ కోర్టులోను, వెలుపలా టెన్నిస్‌కు చేసిన కృషికి ఫిలిప్ చాట్రియర్ అవార్డును గెలుచుకున్నాడు.
* ఎడ్బర్గ్ 1998లో ఇంటర్నేషనల్ క్లబ్ వారి ప్రతిష్ఠాత్మక జీన్ బోరోత్రా స్పోర్ట్స్‌మన్‌షిప్ అవార్డును గెలుచుకున్నాడు.
* 2004లో, యునైటెడ్ స్టేట్స్‌లోని రోడ్ ఐలాండ్‌లోని న్యూపోర్ట్‌లో ఎడ్‌బర్గ్ ఇంటర్నేషనల్ టెన్నిస్ హాల్ ఆఫ్ ఫేమ్‌లోకి ప్రవేశించాడు.
* ఆస్ట్రేలియా, ఫ్రాన్స్, జర్మనీ, ఇటలీ, జపాన్, నెదర్లాండ్స్, ఖతార్, స్పెయిన్, స్వీడన్, స్విట్జర్లాండ్, యునైటెడ్ కింగ్‌డమ్, యునైటెడ్ స్టేట్స్: ఎడ్‌బర్గ్ ఈ 12 దేశాలలోనూ సింగిల్స్ టైటిల్‌లను గెలుచుకున్నాడు.
* 2008లో, *టెన్నిస్ మ్యాగజైన్* ఎడ్‌బెర్గ్‌ను 14వ గొప్ప ఆటగాడిగా పరిగణించింది. *టెన్నిస్ యుగంలో* పురుష, మహిళా టెన్నిస్ ఆటగాళ్లను లెక్కించారు. పురుషులను మాత్రమే లెక్కిస్తే, ఎడ్బర్గ్ ఎనిమిదో స్థానంలో నిలిచాడు.
* ఎడ్‌బర్గ్‌కు 1990లో స్వెన్స్కా డాగ్‌బ్లాడెట్ గోల్డ్ మెడల్ లభించింది.
* మొత్తం నాలుగు గ్రాండ్‌స్లామ్ టోర్నమెంట్లలో ఫైనల్‌కు చేరుకుని, మూడింటిలో గెలిచిన అతికొద్ది మంది ఆటగాళ్లలో ఎడ్‌బర్గ్ ఒకడు. 1989 ఫ్రెంచ్ ఓపెన్ ఫైనల్‌లో, ఎడ్‌బర్గ్ మైఖేల్ చాంగ్‌పై ఓడిపోయాడు.
* ఎడ్‌బర్గ్, నిర్ణయాత్మక ఐదవ సెట్‌లో సర్వీస్‌ను బ్రేక్ చేసి అనేక గ్రాండ్ స్లామ్ మ్యాచ్‌లను గెలుచుకున్నాడు. 1985 ఆస్ట్రేలియన్ ఓపెన్ సెమీ ఫైనల్ ఇవాన్ లెండిల్‌తో, 1988 వింబుల్డన్ సెమీ ఫైనల్‌తో మిలోస్లావ్ మెసిస్‌తో, 1989 ఫ్రెంచ్ ఓపెన్ సెమీ ఫైనల్‌లో బోరిస్ బెకర్‌పై, 1990 వింబుల్డన్ ఫైనల్‌లో బెకర్‌పై గెలుపులు ప్రముఖ ఉదాహరణలు.

## వ్యక్తిగత జీవితం
ఎడ్‌బర్గ్ స్వీడన్‌లోని వెస్టర్విక్‌లో జన్మించాడు. అతను అన్నెట్ హ్జోర్ట్ ఒల్సేన్‌ను 1992 ఏప్రిల్ లో వివాహం చేసుకున్నాడు. వారికి ఎమిలీ, క్రిస్టోఫర్ అనే ఇద్దరు పిల్లలు ఉన్నారు. 1985 లో ఎడ్‌బర్గ్‌తో సంబంధం ప్రారంభమయ్యే ముందు ఒల్సేన్, గతంలో ఎడ్‌బర్గ్ టెన్నిస్ ప్రత్యర్థి మాట్స్ విలాండర్‌తో సంబంధం కలిగి ఉండేది.

ఎడ్‌బర్గ్ ఇంగ్లీష్ ఫుట్‌బాల్ జట్టు లీడ్స్ యునైటెడ్, స్వీడిష్ ఐస్ హాకీ టీమ్ వాక్స్‌జో లేకర్స్‌ లకు మద్దతుదారు.

## కెరీర్ గణాంకాలు

### గ్రాండ్ స్లామ్ టోర్నమెంటు టైమ్‌లైన్

### రికార్డులు

* ఈ రికార్డులు టెన్నిస్ ఓపెన్ ఎరాలో సాధించబడ్డాయి.
* **బోల్డ్‌లో** ఉన్న రికార్డులు పీర్-లెస్ విజయాలను సూచిస్తాయి.

## చరిత్రలో స్థానం
ఎడ్‌బెర్గ్ అతని సమకాలికులైన గొప్ప టెన్నిస్ ఆటగాళ్ళలో ఒకడుగా చాలా మంది పరిగణిస్తారు. స్వదేశంలో అతన్ని, మాట్స్ విలాండర్‌తో పాటు, బ్జోర్న్ బోర్గ్ తర్వాత అత్యుత్తమ స్వీడిష్ టెన్నిస్ ఆటగాడిగా పరిగణిస్తారు.

## వృత్తిపరమైన పురస్కారాలు

* ITF ప్రపంచ ఛాంపియన్ : 1991
* ATP ప్లేయర్ ఆఫ్ ది ఇయర్ : 1990, 1991

## ఇవి కూడా చూడండి

## మూలాలు

వర్గం:జీవిస్తున్న ప్రజలు
వర్గం:1966 జననాలు
వర్గం:స్వీడన్ టెన్నిస్ క్రీడాకారులు